Breguet แบรนด์นาฬิกา 247 ปี กับเอกลักษณ์ความงาม แบบร่วมสมัย
ภาพลักษณ์ของ Breguet คือความ Contemporary Elegant  หรือก็คือ ความสง่างามแบบร่วมสมัย  คือการผสมผสานเทคโนโลยีกลไกชั้นยอด เข้ากับความงดงามของเรือนนาฬิกา ที่อยู่เหนือกาลเวลา  ความสง่างามร่วมสมัยที่ว่านี้ของ Breguet มีรายละเอียดอะไรน่าสนใจ
24 พ.ย. 2565

Breguet แบรนด์นาฬิกา 247 ปี กับเอกลักษณ์ความงาม แบบร่วมสมัย
Breguet x ลงทุนแมน
Breguet (อ่านว่า เบร-เกต์) เป็นแบรนด์นาฬิกาสวิส อายุ 247 ปี 
ที่มีชื่อเสียงโด่งดังมาตั้งแต่ปี 1775
เป็นแบรนด์นาฬิการะดับ High-end ที่เก่าแก่ แบรนด์หนึ่งในโลก
ภาพลักษณ์ของ Breguet คือความ Contemporary Elegant 
หรือก็คือ ความสง่างามแบบร่วมสมัย 
คือการผสมผสานเทคโนโลยีกลไกชั้นยอด เข้ากับความงดงามของเรือนนาฬิกา ที่อยู่เหนือกาลเวลา
ความสง่างามร่วมสมัยที่ว่านี้ของ Breguet มีรายละเอียดอะไรน่าสนใจ
ลงทุนแมนจะเล่าให้ฟัง
ต้องเล่าย้อนไปสักนิดว่า จุดกำเนิดของ Breguet เกิดขึ้นในปี 1775 หรือเมื่อ 247 ปีที่แล้ว
โดย Breguet ถูกก่อตั้งขึ้นโดยชายที่ชื่อว่า Abraham-Louis Breguet
ซึ่ง Abraham-Louis Breguet คนนี้ เป็นชาวเมือง Neuchâtel ในประเทศสวิตเซอร์แลนด์ 
แต่เดินทางไปใช้ชีวิตและทำงานเกี่ยวกับนาฬิกาในปารีส ตั้งแต่เด็ก ๆ
และพอมีประสบการณ์ในวงการนี้จนถึงขั้น เขาก็ทำแบรนด์นาฬิกาของตัวเอง แล้วตั้งชื่อว่า Breguet ตามชื่อตัวเอง
ความสำเร็จครั้งสำคัญที่ทำให้ Breguet เป็นที่รู้จัก และเป็นตำนานมาจนวันนี้
คือการที่ Breguet ขึ้นชื่อว่าเป็นคนคิดค้นและผลิตนาฬิกาไขลานอัตโนมัติ หรือ Self-winding Watch ที่ใช้งานได้จริง เป็นเรือนแรกของโลก ชื่อว่า “the Perpétuelle” ในปี 1780
อีกความสำเร็จในตำนาน คือการคิดค้นกลไก ที่ชื่อว่า “ตูร์บิญอง (Tourbillon)” ในปี 1801
กลไกที่ว่านี้ อธิบายง่าย ๆ คือ การเอาชิ้นส่วนของกลไกบอกเวลา ใส่เข้าไปในกรงหมุน ทำให้ช่วยลดความคลาดเคลื่อนของการบอกเวลา จากแรงโน้มถ่วง
Breguet จึงกลายเป็นหนึ่งในแบรนด์นาฬิกา ที่บอกเวลาได้แม่นยำที่สุด ในตอนนั้น
ตูร์บิญอง กลายเป็นสุดยอดกลไก ที่ยังใช้มาจนถึงปัจจุบัน ทั้งในนาฬิกาของ Breguet และนาฬิกาแบรนด์หรูซีรีส์ระดับ Hi-end ของแบรนด์อื่น ๆ
และทำให้ในอดีตเรือนเวลาของ Breguet ถูกครอบครองโดยคนสำคัญในประวัติศาสตร์โลกมากมาย ที่ใช้นาฬิกา Breguet เป็นตัวแทนของความมั่งคั่ง และอำนาจ
ไม่ว่าจะเป็น 
นโปเลียน โบนาปาร์ต นักรบที่เก่งกาจในยุคปฏิวัติฝรั่งเศส
หรือ วินสตัน เชอร์ชิลล์ นายกรัฐมนตรีของสหราชอาณาจักร ที่มีบทบาทสำคัญในช่วงสงครามโลกครั้งที่ 2
มาจนถึงทุกวันนี้ ความโดดเด่นของ Breguet ก็ยังเป็นการนำเสนอเรือนเวลา ที่สะท้อนความสง่างามแบบร่วมสมัย
ทำให้นาฬิกาแต่ละซีรีส์ และแต่ละคอลเลกชันของ Breguet ดูทรงคุณค่าในตัวเอง ไม่ว่าเวลาจะผ่านไปนานแค่ไหน หรืออยู่ในยุคสมัยไหนก็ตาม
เช่นตัวอย่างซีรีส์นาฬิกา ที่สื่อความสง่างามแบบร่วมสมัยของ Breguet ได้เป็นอย่างดี คือซีรีส์ที่ชื่อว่า “Classique”
นาฬิกาซีรีส์นี้ โดดเด่นด้วยดิไซน์ที่เน้นความบางของตัวเรือน ความประณีตของกลไกที่ซับซ้อนสวยงาม และภาพลักษณ์ความเรียบหรู คลาสสิก สไตล์ Breguet
ตัวอย่างคอลเลกชันน่าสนใจในซีรีส์นี้ก็คือ “Classique 7337 Calendar” ที่ตกแต่งด้วยหัตถศิลป์หลากหลายแบบตลอดทั่วทั้งเรือน โดยช่างฝีมือของ Breguet
ตัวเรือนขนาด 39 มิลลิเมตร พร้อมฟังก์ชัน Moon Phase บอกข้างขึ้นข้างแรม ณ ตำแหน่ง 12 นาฬิกา เพิ่มความหรูหรา
กลไกบอกเวลาเป็น คาลิเบอร์ 502 ซึ่งเป็นหนึ่งในกลไกเบรเกต์ ที่มีขนาดบางที่สุด บางเพียง 2.4 มิลลิเมตร
กลไกขึ้นลานอัตโนมัติโรเดียมเพลต ประกอบด้วยชิ้นส่วน 236 ชิ้น พร้อมด้วยซิลิคอน บาลานซ์สปริง ทำงานที่ความถี่ 3 เฮิรตซ์ และสำรองพลังงานได้ 45 ชั่วโมง
ซึ่งซิลิคอนเป็นวัสดุที่มีคุณสมบัติทนทานต่อการกัดกร่อน และยังป้องกันผลกระทบจากสนามแม่เหล็ก ทำให้นาฬิกามีความเที่ยงตรงระดับสูง
ชิ้นส่วนอื่น ๆ ตกแต่งด้วยเทคนิค Chamfering หรือศิลปะการตะไบด้วยมือให้เกิดเหลี่ยมมุม
คอลเลกชัน Classique 7337 Calendar เวอร์ชันปี 2022 นี้ 
มาในตัวเรือนโรสโกลด์ และไวต์โกลด์ 18 กะรัต
ตัวเรือนไวต์โกลด์มาพร้อมสายสีมิดไนต์บลู ส่วนตัวเรือนไวต์โกลด์มาพร้อมสายสีน้ำตาล ที่ต้องบอกว่า เรียบหรูและคลาสสิก สไตล์ Breguet อย่างแท้จริง
ทั้งหมดนี้ คือเรื่องราวของ Breguet แบรนด์นาฬิกา 247 ปี
ที่สะท้อนเอกลักษณ์ความสง่างาม คลาสสิก และทรงคุณค่า มาทุกยุคทุกสมัย
ในแบบฉบับ Breguet ที่ไม่มีใครเหมือน..